钦定古今图书集成/理学汇编/学行典/第106卷 > 礼记 > 《文王世子》
## 钦定古今图书集成/理学汇编/学行典/第106卷 > 礼记 > 《文王世子》

春诵夏弦，太师诏之《瞽宗》。秋学礼，执礼者诏之；冬读
书，典书者诏之；礼在瞽宗，书在上庠。

〈大全〉长乐陈氏曰：“言《书》《礼》，则知诵之为《诗》，《弦》之为乐；言《弦》《诵》则知《礼》之为行，《书》之为事也。盖《春秋》阴阳之中，而《礼》《乐》皆欲其中，故以二中之时教之，凡以合而教之也。分而教之，则诵《诗》以春，弦《乐》以夏，学《礼》以秋，读《书》以冬。”

又

凡三王教世子必以礼乐，乐所以修内也，礼所以修
外也，礼乐交错于中，发形于外，是故其成也怿，恭敬
而温文。

〈大全〉严陵方氏曰：“《乐》由中出，故以之修内；礼自外作，故以之修外。然《礼》《乐》盖人之所固有也，先王之教人，岂能责之以其所无哉？亦因其所有修之，俾勿坏而已。两相合谓之交，两相杂谓之错，温则不暴，文则不野。”

立太傅少傅以养之，欲其知父子君臣之道也。太傅
审父子君臣之道以示之，少傅奉世子以观太傅之
德行而审喻之。太傅在前，少傅在后，入则有保，出则
有师，是以教喻而德成也。师也者，教之以事而喻诸
德者也；保也者，慎其身以辅翼之而归诸道者也。《记》
曰：“虞夏商周有师保，有疑丞，设四辅及三公，不必备”，
唯其人语使能也。

〈大全〉严陵方氏曰：“《礼》《乐》者，教之之道也，苟非教之之人，则道不虚行，故立太傅、少傅以养之，养之将以成其才故也。内则父子，外则君臣，人之大伦也。教养之道欲其知此而已。保则亲也，故入则有保；师则正也，故出则有师。然分而言之固如此，合而言之则左右前后、出入起居，师也、傅也、保也未尝不在焉。”

君子曰：“《德》，德成而教尊，教尊而官正，官正而国治”，君
之谓也。

〈大全〉马氏曰：官正以言其近，国治以言其远。夫德之所成者众矣，而独言君者，盖有德而无位，则教未必尊，官未必正，国未必治也。有君德而有君位，然后可以及此也。